钦定古今图书集成/理学汇编/学行典/第252卷 > 杜常
## 钦定古今图书集成/理学汇编/学行典/第252卷 > 杜常

按《宁波府志》：“杜常，字守经，孝友天至，逮事王父母，极
诚共奉，而竭力窀穸之事，即其父亦不知费所由办
也。有弟三人，悉推世业与之，独肩养生送死诸务。平
生不妄言笑，不轻与人交。御家庄而有礼，女妇皆勤
治蚕织馈饷事，户庭之内，肃不闻声。子姓稍逾礼节，
即疏远亦挞之。每与人言惓惓，以慈孝仁让为勗。他”
家有相争隙者，必自悔曰：“杜长公得无非乎？”初为奉
化功曹，同曹掾有患痢疫者，众徙以避。常曰：“夫同舍
中兄弟也，急乃弃之乎？”躬亲汤药，或竟夕不还。其人
有妾而弗避也，众颇疑之。每常往，必与其仆偕，明烛
达旦，久之，人始服其至诚云。后移役兰谿，道拾遗金，
往迹其人而还之。其人以十金谢，固辞不受。兰谿章
文毅公懋深器重之，谓客曰：“此其人素行合于圣贤，
非可以掾吏小之。”已而授广西龙江驿丞。有以毒藤
自杀者，诬冤家杀之，郡守具狱上，当死，司宪移常覆
讯，乃出之。守恶其反而笞之，常曰：“吁嗟天乎！辩冤而
死可矣，笞何憾耶？”后征蛮事起，台宪檄之督兵，以此
婴疾，卒于邸舍。